Okresná prokuratúra Partizánske 
Februárová 157, 958 01 Partizánske 	

Sp. zn. : Pv 432/12/3305	Partizánske, 28.1.2013
EEČ : 2-25-1-2013

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Partizánske
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zákona, ktorého sa dopustil tak, že v dobe od presne nezisteného času dňa 4. 9. 2012 do 21.44 h dňa 5. 9. 2012 v Partizánskom na ulici XXXXX a všade tam, kde sa zdržiaval prechovával pri sebe vo vrecku nohavíc, ktoré mal v tom čase oblečené,  pre osobnú spotrebu v uzatváracom plastovom vrecku vysušený rastlinný materiál rodu Cannabis-konopa o hmotnosti 0,49 g s obsahom tetrahydrokanabinolu (THC) v množstve väčšom ako 10 mg, čo predstavuje 1 obvykle jednorazovú dávku drogy, spôsobilú po aplikácii ovplyvniť psychiku užívateľa, pričom v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov sú rastliny rodu Cannabis (konopa) zaradené do I. skupiny omamných látok, tetrahydrokanabinol (THC) do I. skupiny psychotropných látok, 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
zákaz požívania alkoholických nápojov a iných návykových látok
Odôvodnenie:
	Poverený príslušník Obvodného oddelenia PZ XXXXX uznesením č. ORP-416/PE-PE-2012 zo dňa 05. 09. 2012 podľa § 199 ods. 1 Trestného poriadku začal trestné stíhanie a uznesením č. ORP-416/PE-PE-2012 zo dňa 31. 10. 2012 podľa § 206 ods. 1 Trestného poriadku vzniesol XXXXX obvinenie pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zákona v podstate na tom skutkovom základe, že obvinený XXXXX neoprávene prechovával pre vlastnú potrebu omamnú a psychotropnú látku tým, že dňa 05. 09. 2012 v čase o 21.40 h v Partizánskom na ulici XXXXX bolo hliadkou OO PZ XXXXX zastavené a kontrolované motorové vozidlo Škoda Octavia zelenej farby, evidenčné číslo XXXXX XXXXX ktorého vodič XXXXX počas kontroly dobrovoľne vydal igelitové vrecko s obsahom neznámej zelenej sušenej rastliny, o ktorej uviedol, že sa jedná o marihuanu, čo bolo potvrdené orientačnou skúškou mobilným testovacím zariadením na drogy DRUGLAB 1, kde bolo zistené, že táto vzorka vykazuje prítomnosť tetrahydrokanabinolu (THC) a znaleckým posudkom podaným Kriminalistickým a expertíznym ústavom PZ č. PPZ-KEU-SL-EXP-2012/2898 bolo skúmaním vzorky zistené, že sa jedná o vysušený rozdrobený materiál pochádzajúci z konopnej rastliny o hmotnosti 0,49 g s obsahom 10 mg THC, čo zodpovedá 1 obvykle jednorázovej dávke drogy spôsobilej po aplikovaní ovplyvniť psychiku užívateľa, pričom v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov sú rastliny rodu Cannabis (konopa) zaradené do I. skupiny omamných látok, tetrahydrokanabinol (THC) do I. skupiny psychotropných látok. 

	Obvinený XXXXX sa v prípravnom konaní k spáchaniu trestnej činnosti v plnom rozsahu doznal, uznal vinu a svoje konanie oľutoval, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne. 

	Obvinený je zo spáchania trestnej činnosti usvedčovaný tiež výpoveďou svedka XXXXX, zápisnicou o vydaní veci, znaleckým posudkom podaným Kriminalistickým a expertíznym ústavom Policajného zboru Slovenská Ľupča v odbore prírodovedného skúmania a kriminalistickej identifikácie, ako aj ostatnými zabezpečenými listinnými dôkazmi. 

	Obvinený XXXXX je stíhaný pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zákona, na ktorý zákon ustanovuje hornú hranicu trestu odňatia slobody 3 roky. 
	
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Z vyšetrovacieho spisu vyplýva, že v tejto veci sú splnené všetky podmienky na podmienečné zastavenie trestného stíhania proti obv. XXXXX.  

	Obvinený XXXXX doteraz nebol súdne trestaný, a s výnimkou postihnutia za priestupok proti bezpečnosti a plynulosti cestnej premávky nebol  postihnutý za  priestupok. Postihnutie obvineného v blokovom konaní dňa 18.5.2012 za priestupok proti bezpečnosti a plynulosti cestnej premávky za porušenie všeobecne záväzného právneho predpisu o bezpečnosti a plynulosti cestnej premávky, konkrétne ustanovenia o používaní bezpečnostných pásov a iných zadržiavacích zariadení, nepovažujem vzhľadom na druh priestupku a závažnosť tohto konania obvineného za prekážku na rozhodnutie o podmienečnom zastavení trestného stíhania v danej veci.  

	S prihliadnutím na doterajší život obvineného a na okolnosti prípadu možno takéto rozhodnutie považovať za dostačujúce.

	Obvinený XXXXX v prípravnom konaní súhlasil, aby bolo proti nemu trestné stíhanie podmienečne zastavené.	
	 
	Vzhľadom na vyššie uvedené treba konštatovať, že sú splnené všetky podmienky na podmienečné zastavenie trestného stíhania uvedené v § 216 Tr. poriadku, preto som rozhodol tak, ako je uvedené vo výrokovej časti tohto rozhodnutia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Dobrík
prokurátor